हनुमान जी के सेनूर काहें चढ़ावल जाला?
मंदिर में हनुमान जी के मूर्ति के देख तनिका देर खातिर मन में जरूर आवत होई कि हनुमान जी के शरीर प सेनुर काहें लागल बा? आखिर उनुका के सेनूर काहें लगावल जाला?
त चली आज एह बारे में जाने के कोशिश कईल जाय कि, आखिरकार हनुमान जी के सेनूर काहें चढ़ावल जाला?
हर सुहागिन औरत आपन मांग में सेनूर भरेली। सेनूर उनुका सुहाग के निशानी होखेला। सीता जी के बियाह श्री राम जी से भईल त उहो आपन मांग सेनूर से भरे लगली।
एक बेर का भईल कि, सीता जी अपना मांग में सेनूर लगावत रही त हनुमान जी देख लिहले। हनुमान जी सीता जी के अईसन करत देखले त सोचे लगले कि इ सीता मईया अपना मांग में सेनूर काहें लगावत बानी?
हनुमान जी के मन में अब इ एगो सवाल बन गईल। बहुत देरी सोचला के बाद भी उनुका समझ में कुछ ना आईल। उ सोचते रह गईले कि, आखिर कवन कारण से सीता मईया सेनूर लगावत बानी।
हनुमान जी ए सवाल के जवाब जाने के बहुत कोशिश कईनी, बाकि जब उनका जवाब ना मिलल त एक दिन सीता जी से पुछ लिहले- “मईया रउआ अपना मांग मे सेनूर काहें लगावेनी”?
हनुमान जी के ए सवाल से सीता मईया सोचे लगली कि, आखिर हनुमान के भईल का बा? उ आज अईसन सवाल काहें पुछे लगले?
अभी सीता जी इहे सभ सोचत रहीं कि हनुमान जी फेर कहले - “मईया बताई ना, रउआ आपन मांग में सेनूर काहें भरीला”?
सीता जी कहली, “इ सेनूर हर सुहागन औरत लगावेली। इ सुहाग के निशानी होखेला। आ सेनूर लगवला से पति के उमर बढ़ेला। हम श्री राम जी के लंबा उमर खाती इ सेनूर लगावेनी”।
इ सुनला के बाद हनुमान जी सोचले कि, जब सीता मईया के एक चुटकी सेनूर लगवला से श्री राम जी के उमर बढ़ सकता, त हम अपना समूचा देह प सेनूर लगा लेब त हमार उमर अवुरी ढेर बढ़ जाई।
इहे सोच हनुमान जी आपना समूचा देह प सेनूर लगा लिहले, अवुरी तबहिए से उनुका देह प सेनूर चढ़े लागल।
अईसे सेनूर त गणेश जी के भी चढ़ावल जाला, लेकिन काहें चढ़ावल जाला? एकरा बारे में फेर कहियो जाने के कोशिश कईल।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva